Johann Strauss noorem
Johann Baptist Strauss (25. oktoober 1825 Sankt Ulrich Viini lähedal – 3. juuni 1899 Viin), tuntud ka kui Johann Strauss (noorem), Johann Strauss II, oli Austria helilooja, kapellmeister ja viiuldaja. Ta on omanimelise muusikakoolkonna looja ja Viini klassikalise opereti üks mainekamaid esindajaid. Strauss komponeeris 18 operetti ja muusikalist komöödiat, enam kui 500 valssi, polkat, kadrilli ja muud tantsumuusikat ning muusika balletile "Tuhkatriinu". Teda tuntakse valsikuningana.